መድሃኒት ይርከብ ኣሎ በዚ መጽዩ በዚ ተቐልቂሉ እናበልካ ብዙሕ ዘረባታት እዩ ዘሎ። ብርግጽ ተስፋ ዘለዎ እዩ። ካብቲ ካልእ ቅድሚ ሕጂ ዝተርኣየ ሕማማት እዚ ሕማም ብፍሉይ ተጠሚቱ፡ ኣሎ ዝበሃል ወፍሪ ይግበር ኣሎ። ኣለዋ ዝበሃላ ሃገራት ጥራይ ዘይኮነ ዝተፈላለያ ተወዳደርቲ ዝነበራ ካምፓኒታት ተመላላእቲ ኮይነን ዝሰርሓሉ ዘለዋ ብዙሕ ንዋትን ብዙሕ ገንዘብን ዝፈስሶ ዘሎ እዩ። ስለዚ ኣብ ሓጺር ግዜ እቲ መድሃኒት ወይ እቲ ክታበት ክርከብ ወይ ናብ ዕዳጋ ክመጽእ ምዃኑ ዘጠራጥር የብለይን። ኣብ ሓጺር ግዜ ክብል ከለኹ፡ ብንቡር ኣሰራርሓ ሓደ መድነሃኒት ካብ ዝተማህዘሉ ክሳብ ናብ ዕዳጋ ዝበጽሕ ካብ 5 ክሳብ 20 ዓመታት እዩ ዝወስድ። ኣብ ሓደ ናይ ምርምር ትካል ተስፋ ዘለዎ ሓደ መድሃኒት ክርከብ ይከኣል እዩ። ግን ናብ ሰብ ቅድሚ ምብጽሑ ክሓልፎ ዝግባእ መስርሕ ኣሎዎ። ፈለማ ኣብ ጥርሙስ ብድሕሪኡ ኣብ እንስሳታት ውጽኢታዊ ኮይኑ እንተተረኺቡ ድማ፡ ናብ ከም ኤፍዲኤ (በዓልመዚ መግብን ኣፋውስን ኣሜሪካ) ወይ ሀልዝ ካናዳ ዝኣመሰሉ ትካላት ይሓልፍ። እቲ መድሃኒት ኣብ ሰብ ጉድኣት የምጽእ ድዩ ኣየምጽእን ቀዳማይ ገጽ 'ክሊኒካል ትራያል' ይፍተን፡ ጉድኣት እንተለዎ ኮይኑ ማዕረ ክንደይ እዩ እቲ ጉድኣቱ ብኸመይ'ከ ክጎድል ይኽእል ዝብል መጽናዕትታት ይግበር። ኣብቲ ቀዳማይ ገጽ እቲ ጉድኣቱ ደሓን እንተኸይኑ፡ ናብ ካልኣይ ገጽ ይሰግር ብዝሕ ኣብ ዝበሉ ሰባት ከኣ ይካየድ። ኣብዚ ካልኣይ ገጽ ኣድማዒ እንተኾይኑ ናብ ሳልሳይ ደረጃ 'ክሊኒካል ትራያል' ይሓልፍ። ሽዑ ኣብ ዝተፈላለያ ትካላት ኣብ ዝተፈላለያ ሃገራት ኣብ ዝተፈላለየ ዘርኢ ዘለዎም ሕብረተሰባት ይፍተን ማለት እዩ። ኣብ ሳልሳይ ገጽ ኣድማዒ ኮይኑ ነቲ ክፍውሶ ዝተደለየ ሕማም ክፍውስ ከም ዝኽእል ምስ ተረጋገጸ እዩ ናብ ዕዳጋ ዝቐርብ። ኣብዚ እዋን ዘሎ ለበዳ ኮሮናቫይረስ ግና ክንድዚ ዕድል ስለ ዘይህብ፡ ዓመት ኣብ ዘይመልእ ግዜ ክቐርብ ይኽእል። ይኹን ደኣ እመበር፡ ድሕሪ 5 ወርሒ ዝመጽእ መድሃኒት ነዚ ለበዳ ክቆጻጸሮ ኣይኽእልን እዩ። እታ መድሃኒትና ኣብ ኢድና እያ ዘላ። ንሳ ከኣ እዚ ሕማም ብከመይ እዩ ዝመሓላለፍ ብኸመይ ኢና ንከላኸሎ ፈሊጠና ኣብኡ ክነተኩር የድልይ። ምስ'ዚ ተተሓሒዙ መድሃኒትን ክታበትን ምፍልላዩ ኣገዳሲ እዩ። ክታበት ነኸይንሓምም መከላኸሊ እዩ፤ መድሃኒት ግን ነቲ ቫይረስ ካብ ኣካላትና ዝቐትል እዩ። ክልቲኡ ተስፋ ብዘለዎ ፍጥነት ይኸይድ ኣሎ። ክሳብ ሰለስተ ሚእቲ ፈተነታት ይካየድ ኣሎ። እቲ ናይ መድሃኒት፡ ኣቐዲሞም ንኤች ኣይቪ ንኢቦላ ወይ ንዓሶ ዝኣመሰሉ ሕማምት ንምፍዋስ ዘገልግሉ ዝነበሩ መድሃኒታት ኣብዚ እዋን ንኮቪድ-19 ይፍውሱ እንተኾይኖም ኣብ ፈተነ ኣለው ማለት እዩ። ኣብ ሓጺር ግዜ ክዕወት ተኽእሎ ኣሎ። መንግስታት ካብቲ ቀንዲ ክገብርዎ ዘለዎም ኣብዚ ግዜ'ዚ ንህዝቦም ከንቅሑ እዩ። እቲ ዘለዎም ኣጽዋር እቲ ዘለዎም ዓቕሚ ኣብዚ ሰዓት'ዚ ክልተ ነገራት እየን። እቲ ሓደ ብቐጻሊ ንህዝቦም ከንቅሑ፡ ከዳልው እዩ ዘለዎም። ምኽንያቱ ኣብ ንቕሓት ዝተሞርኮሰ ነብሰ ምኽልካል ደኣ'ዩ ውጽኢታዊ ክኸውን ዝኽእል እምበር፡ ኣገዲድካ ብፖሊስ ገዛ ክትዕጾ ኣለካ ኢልካ ምዕጻው ውጽኢታዊ ኣይከውንን እዩ። እቲ ሰብ ናይ ብሓቂ ክርድኦ ክኽእል ኣለዎ። ንኽርድኦ ከኣ በቲ ዝኽእሎ ቋንቋ እናተዛረብካ እቲ ዝድለ ቀረብን ሓገዝን እናገበርካ እዩ ክኸውን ዘለዎ። ብዛዕባ ኮሮናቫይረስ ክትፈልጥዎ ዝግባእ ሓበሬታታት ኮሮናቫይረስ፡ ኣብ ቀረባ ግዜ መድሃኒት ይርከብ'ዶ ይኸውን?
